**Colind pentru poeți**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- În iarna cu sclipiri de-argint și jar,

Cu cetină de brad pe la ferestre,

Poeții sunt lumina unui far,

Cuvântul lor pentru o lume - zestre.

Pe pagini verzi cu slove aurii,

În versuri ce se-aştern ca o ninsoare,

Prin rima unor calde poezii

O inimă tresaltă-n sărbătoare.

Ce să doresc pe frontul unui vers

De sărbători poeților? Iubire!

Să aibă fiecare-n univers

O stea - să le ofere găzduire,

Să poarte lira lui Orfeu cu ei,

Orice poem sub semnul unei muze,

Să cânte pentru oameni, pentru zei,

Spre fericire fie călăuze.

- Nu s-au născut emoții-n Univers,

Cenzură pe iubire sau regrete,

Pe care tu să nu le-aduni în vers,

Deci, lasă-mă să te colind, poete!

Să intru-n casa ta c-un An mai bun

Sperând că te găsesc în armonie,

Când vin cu magii-n noaptea de Ajun

Să te aflăm brodând o poezie.

Tu pentru mine-ai fost întâiul cer

Sub care-am adormit visând că timpul

Colindă dalbe flori şi leru-i ler,

Şi-n lume se întoarce anotimpul

Iubirilor ce n-au putut trăi

Decât prin versul tău ca o pecete

Pusă pe inimi şi-ar putea topi

Gheţarii lumii. ’ți mulţumesc, poete!

Ioan Grigoraș Liliana Trif